OpenLLM-France/wikimedia huggingface dataset:
# John Neumeier

John Neumeier (Milwaukee, Wisconsin, 1939ko otsailaren 24a) estatubatuar dantzaria eta koreografoa da. Dantza klasikoa Estatu Batuetan ikasi zuen, eta ondoren Londresen egon zen Vera Volkovarekin. Neumeierren karreraren zati nagusia ordea, bai dantzari gisa bai koreografo gisa, Alemanian igaro da: Stuttgart, Frankfurt eta Hanburgon. Azken hiri horretako operako balleta zuzendu zuen. Gaur egun, koreografoa da, eta dantza klasikoaren eragin handia du. Ballet handien berrirakurketa egin du (Intxaur kraskailua, 1971; Romeo eta Julieta, 1971). Pertsonaia mitikoak ere landu ditu (Vaslaw, 1979; Peer Gynt, 1989). Halaber, sentiberatasun handiz hurbildu da Mahlerren (Hirugarren sinfonia, 1976) eta Bachen (Pasioa San Mateoren arabera, 1981; Magnificat, 1987) lanetara.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q695168
* Multimedia: John Neumeier / Q695168
# John Newcombe

John David Newcombe (Sydney, 1944ko maiatzaren 23a) australiar tenislari ohia da. Grand Slameko banakako zazpi txapelketa irabazi zituen (Australiako Irekia 1973an eta 1975ean; Wimbledongo txapelketa 1967an, 1970ean eta 1971n; AEBetako Irekia 1967an eta 1973an) eta binakako beste hamazazpi txapelketa irabazi zituen. Hamabi garaipenetan bere taldekidea Tony Roche izan zen. Davis Kopako bost txapelketa ere lortu zituen Australiarekin.
* Datuak: Q312464
* Multimedia: John Newcombe / Q312464
# John Mott

John Raleigh Mott (Livingston Manor, Sullivan konderria, New York, 1865eko maiatzaren 25a - Orlando, Florida, 1955eko urtarrilaren 31) estatubatuar ebanjelista izan zen. 1946ko Bakearen Nobel Saria jaso zuen Bakea sustatzen duten ikasleen nazioarteko erakunde kristau protestanteak ezartzeagatik. Emily Greene Balchekin partekatu zuen saria.
1865ean jaio zen New Yorkeko estatuan eta urte horretan bertan familia Iowara joan zen bizitzera. Historia ikasi zuen Iowako unibertsitatean eta gero Cornell Unibertsitatean. Erlijio metodistakoa, 1910ean Munduko Misiolari Erakundeko presidente izan zen. Europa eta Asian zehar bidaiatu zuen ekumenismoa sustatuz. 1895etik 1920ra, Ikasle Kristauen Munduko Federazioko idazkari nagusia izan zen. Elizen Munduko Kontseiluko ohorezko presidente eta Gizonezko Gazte Kristauen Elkarteko buru ere izan zen.

## Lanak

* The Evangelization of the World in This Generation (1900)
* The Decisive Hour of Christian Missions (1910)
* World Student Christian Federation (1920)
* Cooperation and the World Mission (1935)
* Methodists United for Action (1939)
* The Larger Evangelism (1945)

## Kanpo estekak

* Datuak: Q159726
* Multimedia: John Raleigh Mott / Q159726
# John Mulgan

John Alan Edward Mulgan (Christchurch, 1911ko abenduaren 31 – Kairo, 1945eko apirilaren 26a), zeelandaberritar idazle, kazetari eta argitaratzailea izan zen. Man Alone eleberriagatik da ezaguna.
Auckland eta Oxfordeko unibertsitateetan ikasi ondoren, 1935ean Clarendon Press argitaletxean hasi zen lanean. Ezkerreko ideiez, Europako faxismoak izan duen gorakadak kezkatu zuen. 1936an Zeelanda Berriko gobernuak behatzaile izendatu zuen Genevako Nazioen Ligan. 1938an sartu zen armadan eta 1942an Ekialde Ertainera bidali zuten eta El-Alameingo guduan zeelandaberritarrekin borrokatu zuen. 1943an Greziara bidali zuten alemaniarren aurkako gerrilla ekintzak koordinatzeko eta horregatik Military Cross jaso zuen. 1945eko ANZAC egunako arratsaldean bere buruaz beste egin zuen, arrazoi ezezagunengatik.

## Lanak

* Poems of Freedom (argitaratzailea, Londres, Victor Gollancz, 1938)
* The Concise Oxford Dictionary of English Literature by Sir Paul Harvey (laburtua eta argitaratua, Oxford, Clarendon Press, 1939)
* The Emigrants: Early Travellers to the Antipodes (Hector Bolithorekin, Londres, Selwyn and Blount, 1939)
* Man Alone (Londres, Selwyn and Blount, 1939)
* Report on Experience (Londres, Oxford University Press, 1947)
* Introduction to English Literature (Dan Davinekin, Oxford, Clarendon Press, 1947)
* A Good Mail: Letters of John Mulgan: edited by Peter Whiteford (Wellington, Victoria University Press, 2011) ISBN 978-086473-693-2
* Datuak: Q6249734
# John Neal (idazlea)

John Neal (1793ko abuztuaren 25a - 1876ko ekainaren 20a) idazle, kritikari, editore, irakasle eta aktibista estatubatuarra izan zen. Eszentriko eta eragingarritzat jota, 1810eko eta 1870eko hamarkaden artean Estatu Batuetan eta Britainia Handian hitzaldiak, eleberriak, poemak eta ipuinak eman eta argitaratu zituen, non bere herrialdeko nazionalismo literarioa eta erregionalismoa defendatzen zituen hasierako faseetan. Nealek Estatu Batuetako arte bisuala garatzea sustatu zuen, emakumeen eskubideen alde borrokatu zuen, esklabutzaren eta arraza-aurreiritziaren amaieraren alde egin zuen eta Estatu Batuetako gimnasia mugimendua ezartzen lagundu zuen.
John Neal ebakera naturala erabiltzen duen lehen egile estatubatuarra eta hizkera arruntaren aitzindaria da, eta fikziozko lan batean "putakumea" hitza erabiltzen duen lehena ere bai. 1817 eta 1835 artean lortu zituen literatura lorpenik handienak, eta garai horretan britainiar literatura aldizkarietan argitaratutako lehen estatubatuarra izan zen, estatubatuar literaturaren lehen historiaren egilea, lehen arte kritikari estatubatuarra, haur literaturaren aitzindaria eta Amerikako Errenazimenduaren aitzindaria. Estatu Batuetan emakumeen eskubideak defendatu zituen lehen gizonetako bat eta gai honi buruzko lehen irakasle estatubatuarra izan zenez, berrogeita hamar urte baino gehiagoz emakume idazle eta antolatzaileen alde egin zuen, gizon eta emakumeen arteko berdintasun intelektuala baieztatu zuen, emakumezkoen ekonomia eskubideen aurkako Coverture legeen aurka borrokatu zuen, eta sufragioa, soldata berdintasuna eta emakumeentzako hezkuntza hobea eskatu zituen. Estatu Batuetan gimnasio publiko bat ezarri zuen lehen estatubatuarra izan zen eta atletismoa defendatu zuen, berak bizitzan zehar borrokatu zituen joera bortitzak erregulatzeko.
Gehienbat autodidakta izan zen, hamabi urterekin eskolara joan ez zena; haur langilea zen, eta hogeita bi urterekin salgai lehorren sektorean lan autonomoa utzi zuen, zuzenbide eta literatura karrera bikoitza egiteko. Adin ertainean, Neal-ek aberastasun eta komunitate posizio erosoa lortu zuen bere jaioterrian, Portland-en (Maine), hainbat merkataritza-inbertsioen, arteen babesaren eta hiritarren lidergoaren bidez.
Maisu-lanik gabeko egiletzat ere hartzen da, nahiz eta bere ipuinak bere literatura lorpenik handienak izan eta bere garaiko onenen artean kokatuta egon. Rachel Dyer kontsideratzen da bere eleberririk onena, Otter-Bag, the Oneida Chief, eta David Whicher bere ipuin labur onenak, eta The Yankee bere aldizkako argitalpenik eragingarriena. Feminista gisa bere eraginaren gorenean Rights of Women (Emakumeen Eskubideak) hitzaldiak (1843) eragin handia izan zuen mugimenduaren etorkizunean.

## Kanpo estekak

* Datuak: Q2345564
* Multimedia: John Neal / Q2345564
# Josep Vicenç Foix

Josep Vicenç Foix i Mas (Bartzelona, 1893ko urtarrilaren 28a - ibidem, 1987ko urtarrilaren 29a) katalanezko idazle bat izan zen, bereziki poesian nabarmendu zena. XX. mendearen hasierako abangoardiazko arte mugimenduetan parte hartu zuen. Espainiako Gerra Zibilaren ondoren idatzi zituen bere lanik aipagarrienak.
Literatura ikertzeko modu gisa azaltzen da bere lanetan, pentsamenduaren abentura gisa. Poesia landu zuen batez ere.

## Lan hautatuak

* 1936: Sol i de dol
* 1949: Les irreals omegues

## Erreferentziak

* ↑ Lur entziklopedietatik hartua.
* Datuak: Q2992034
* Multimedia: Josep Vicenç Foix i Mas / Q2992034
# Joseph-Marie Vien

Joseph-Marie Vien (Montpellier, 1716ko ekainaren 18a - Paris, 1809ko martxoaren 27a) frantziar margolaria izan zen.
Gazte sartu zen Charles-Joseph Natoireren estudioan ikasteko. Sari Nagusia irabazi ondoren, Erroman eman zuen denbora bat natura eta maisuak aztertzen. 1776an Erromako Frantses Eskolako zuzendari izendatu zuten eta Jacques-Louis David bere ikasleen artean sartzeari uko egin zion. 1789tik 1791ra Erregearen Lehen Margolariaren kargua betetzen azkena izan zen. Frantziako Iraultzak bere karrera zapuztu zuen, nahiz eta 1796an gobernu-lehiaketa batean lehen saria irabazi eta Napoleonek senatari izendatu zuen.
Marie-Thérèse Reboul margolariaren senarra eta margolarien aita izan zen.

## Iruditegia

* David se résigne à la volonté du Seigneur (1743), Paris, École nationale supérieure des beaux-arts.
* Anachorète endormi (1751), musée des Beaux-Arts de Reims.
* Vénus émergeant des flots (1754-1755), musée d'Art du comté de Los Angeles.
* L’Athénienne vertueuse (1762), musée des Beaux-Arts de Strasbourg.
* La Marchande à la toilette (1763), château de Fontainebleau.
* L’Enlèvement de Proserpine, Joseph-Marie Vien, 1767, musée de Grenoble
* Callisto, nymphe de Diane sortant du bain (1763), musée de Cahors Henri-Martin.
* Les Adieux d’Hector et d’Andromaque (1786), Paris, musée du Louvre.
* La Douce Mélancolie (1756), Cleveland Museum of Art
* Saint Jérôme en prière, Toulouse, Fondation Bemberg

## Kanpo estekak

* Datuak: Q647934
* Multimedia: Joseph-Marie Vien / Q647934
# Joseph (Utah)

Joseph Ameriketako Estatu Batuetako inkorporatutako herri bat da. Sevier konderrian kokatuta dago, Utah estatuan. 288 biztanle ditu, 2,34887 kilometro koadroko azaleran banatuta.

## Ikus, gainera

* Sevier konderrian

## Kanpo estekak

* Datuak: Q482481
* Multimedia: Joseph, Utah / Q482481
# Josep Trueta

Josep Trueta i Raspall (Bartzelona, 1897ko urriaren 27a- 1977ko urtarrilaren 19a) kataluniar medikua izan zen.
Espainiako Gerra Zibilean arduratu zen Bartzelonak pairatu zituen bonbardaketek eragindako zaurietaz. Hauek tratatzeko moduak erakarriko zituen Erresuma Batuko sendagileak, Bigarren Mundu Gerraren atarian.
1939an erbestera joan behar izan zuen Francoren diktaduraren bitartean, ideologikoki nazionalista zenez. 1947an "The Spirit of Catalonia" idatzi zuen, ingelesezko mundura Kataluniako historia azalduz.
1966an jubilatu egin zen, eta ordu arte Oxfordeko Unibertsitatean irakasle ibili zen Traumatologia arloan.
Gaur egun, Gironako ospitale nagusiak bere izena darama.

## Kanpo estekak

* Trueta Fundazioa
* Trueta Ospitalea
* Datuak: Q3752290
* Multimedia: Josep Trueta i Raspall / Q3752290
# Josep Vicent Egea

Josep Vicent Egea Insa (Concentaina, Alacant, 1961eko ekainaren 3a -) Euskal Herriko musikagilea da, Alacanten jaioa.

## Biografia

Lehen ikasketak Donostiako Kontserbatorioan egin zituen, eta ondoren Londres eta New Yorken osatu zituen. Orkestra eta Abesbatza Zuzendaritza landu ditu gehienbat ikasketetan. Pablo Sarasate, Hilarion Eslaba eta Jesús Guridi Kontserbatorioetan eta Galiziako Goi Ikasketa Musikalen Eskolan irakasle izan da, eta Madrilgo Reina Sofía Musikako Goi Eskolan ikasketaburu aritu zen 1993. eta 1994. urteetan.
Pirinioetako Ganbera Taldearen zuzendari izan da, eta Espainiako Orkestra Nazionalarekin ere aritu izan da zuzendari-laguntzaile modura. Iruñeko Musikagile Taldearen sorkuntza-lanetan ibili da, Eusko Ikaskuntzako kide da, eta Iruñeko La Pamplonesa musika banda zuzendu du. Hainbat sari eskuratu ditu.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011-12-27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ Tubia, Iker. ««Ezin dut nire bizitza irudikatu pentagramen artean ez bada»» Berria (Noiz kontsultatua: 2022-10-16).

## Ikus, gainera

* La Pamplonesa musika banda

## Kanpo estekak

* Datuak: Q2382060
# Josepa

Josepa ohiko emakumezko izena izan da Euskal Herrian, erdara hurbiletako Josefa, Josèphe eta Josèphine izenen parekidea. Josefa forma ere ontzat ematen du Euskaltzaindiak, eta baita Josebe izen sabindarra, Deun-ixendegi euzkotarrean jasotakoa. Euskaltzaindiak Joxefina hipokoristikoa ere aipatzen du, eta ildo bereko forma asko erabili izan dira: Joxepi, Joxepita, Oxepa, Oxepita...
Ohitura da Lesakan (Nafarroa), ezkongai dauden neskei honela kantatzea:
"Josepa andrea eramain duenak / diruak behar lituzke / Diruak ere baditugu eta / hortaz hautatzen gaituzte".

## Erreferentziak

* 1 2 «Josefa - EODA» www.euskaltzaindia.eus (Noiz kontsultatua: 2019-10-16).
* ↑ Salaberri Zaratiegi, Patxi. (1959- ).. Izen ttipiak euskaraz. Euskaltzaindia = Real Academia de la Lengua Vasca, 74 or. ISBN 9788495438508. PMC 651129035. (Noiz kontsultatua: 2019-10-16).

## Kanpo estekak

* Datuak: Q52162502
* Multimedia: Josepa (given name) / Q52162502
# Joseph-Jaques-Césaire Joffre

Joseph-Jaques-Césaire Joffre, Joseph Joffre moduan ezagunagoa (Rivesaltes, Ipar Katalunia, 1852ko urtarrilaren 12a - Paris, 1931ko urtarrilaren 3a), Frantziako mariskala izan zen.
Frantses gudarosteko buruzagi nagusi izan zen Lehen Mundu Gerran eta Le Vainqueur de la Marne (Marneko garailea) izenez ezaguna da Frantzian. Parisko hiriaren defentsan jardun zuen 1870-1871 urteetan eta Indotxinan, Afrika Mendebalean eta Madagaskarren aritu zen ondoko urteetan. Frantziako armadako estatu nagusiko buruzagi hautatu zuten 1911. urtean eta Lehen Mundu Gerra hasi zenean, haren esku geratu ziren mendebaleko armada frantziar-britainiarra. Marneko lehen galeraren ondoren (1914ko abuztua) asmatu zuen kontraerasoan (1914ko iraila) guztiz galarazi zien alemaniar osteei Parisen sartzea eta Atlantikorako bidea. Frantziako armadako buruzagi nagusi izendatu zuten 1915ean eta kritika latzak jaso zituen Sommeko guduaren ondoren (1916). Izugarrizko galerak izan ziren frontearen bi aldeetan, bostehun mila gizonetik gora hil baitziren. Ondoren agintaritza nagusia utzi zuen eta mariskal izendatu zuten 1917an. Obra militar bat (1920, La Préparation de la guerre et la conduite des opérations 1914-1915; Gerraren prestaera eta erasoaldien gidaritza, 1914-1915) eta oroitzapen-liburu bat (Mémoires, 1932an argitara emana) idatzi zituen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q207958
* Multimedia: Joseph Joffre / Q207958
# Joseph-Louis Lagrange

Joseph-Louis Lagrange (Giuseppe Lodovico Lagrangia jaioa; Turin, 1736ko urtarrilaren 25a - Paris, 1813ko apirilaren 10a) italiar eta frantziar jatorriko matematiko eta astronomoa da, analisi matematikoan, mekanika klasikoan eta zerutiar mekanikan ekarpen nabarmenak egin zituena. Garrantzitsua da bere Mécanique analytique liburuan.
1755. urteaz geroztik irakasle izan zen Turinen eta 1766. urtean Berlingo Akademian Euleren ordez sartu zen; harekin batera ikerketa lan garrantzitsuak egin zituen matematikaren arlo askotan. Mekanika teorikoan oinarrizkotzat hartzen diren ikerketak ere egin zituen, besteak beste. Aldakuntzen kalkuluan, zenbakien teorian, aljebran eta probabilitateen kalkuluan egin zituen ikerketak halaber garrantzi handikoak dira. Aipagarria da 1788. urtean fisika teorikoari buruz idatzi zuen Mécanique analytique liburua.

## Lagrangeren funtzioa (L)

Mekanika teorikoan, energia zinetikoaren (T) eta potentzialaren (V) arteko diferentzia adierazten duen funtzioa da: L=T-V. Koordenatu orokortuen funtzioan adierazten da.

## Lagrangeren ekuazioak

Mekanika analitikoaren oinarrizko ekuazioak dira. Partikula sistema baten energia zinetikoa (T), koordenatu orokortuak (q$_i$), indar orokortuak (Q$_i$) eta denbora (t) erlazionatzen dituen ekuazioak dira. Sistemaren askatasun gradu bakoitzeko ekuazio bat izaten da.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q80222
* Multimedia: Joseph-Louis Lagrange / Q80222
# Joseph-Jacques Loison

Joseph-Jacques Loison (Montaubé, Saint-Michel-de-Maurienne, 1744ko otsailaren 21a - 1820ko otsailaren 17a), frantziar apaiz katolikoa izan zen. Baionako (1802–1820) apezpikua izan zen. Elizbarrutia guztiz berrantolatu eta katedralean lurperatu zuten.
# Joseph (Oregon)

Joseph Oregongo hiri bat da. Wallowa konderrian kokatua dago. 2010ean 1.081 biztanle zituen, 2,29 kilometro koadrotan banatuta.

## Ikus, gainera

* Wallowa konderria

## Kanpo estekak

* Datuak: Q2729524
* Multimedia: Joseph, Oregon / Q2729524
# In Search of a Midnight Kiss

In Search of a Midnight Kiss (euskaraz Gauerdiko Musuaren Bila) 2007ko Alex Holdridge estatubatuar zinema zuzendari eta gidoigilearen komedia erromantiko independentea da. 2007ko Tribecako Zinemaldian estreinatu zen.

## Argumentua

Oharra: Atal honek istorio osoa edo amaiera argitzen du.
Wilson (Scoot McNairy) Los Angeles hirira ailegatu berri den depresioak jota eta bere bizitza osoko urterik zorigaiztokoena bizi izan duen 29 urteko gaztea da: bere neska-lagunak laga zuen, hirira etortzeko Arizona auto istripua izan eta bidaia erdian gelditu zen, gainera, hirira ailegatu bezain azkar lapur batek bere gidoiak gordetan zeuden ordenagailua ostu zion. Honela bada, lanik gabe, lur jota, eta Urtezaharra iristear dagoelarik, bakarrik, bikoterik gabe eta gauerdiko musurik emango ez dion inor ez du, horregatik bere pisukide eta adiskide mina den Jacobek (Brian McGuire) Craigslist deritzon webgunean neskaren bat ezagutzeko iragarkia jar dezan konbentzituko du. Handik denbora gutxira Vivian (Sara Simmonds) izeneko Texaseko neska bitxi baten telefono deia jasoko du, Urtezahar gaua gizon "egokiarekin" iragateko erabaki irmoa duen emakumea. Biak elkar topatu eta eguna aurrera doan heinean elkar ezagutuz joan eta euren bizitzako gau berezienetako bat biziko dute.

## Aktoreak

* Scoot McNairy: Wilson
* Sara Simmonds: Vivian
* Brian McGuire: Jacob
* Kathleen Luong: Min
* Robert Murphy: Jack
* Twink Caplan: Wilsonen ama

## Kanpo estekak

* In Search of a Midnight Kiss filmaren webgunea (Ingelesez)
* In Search of a Midnight Kiss filmaren IMDBko fitxa irakurgai (Ingelesez)
* In Search of a Midnight Kiss filmaren trailer edo iragarkia ikusgai. Youtube.com (Ingelesez)
* Datuak: Q2917817
# In a Lonely Place (eleberria)

In A Lonely Place (euskaraz: «Leku bakarti batean») 1947ko Dorothy B. Hughesen eleberri beltza da. 1950ean zinemarako egokitu zuten.

## Sinopsia

Oharra: Atal honek istorio osoa edo amaiera argitzen du.
Bi gizon protagonistak Europan izandako bi soldadu dira. Gerran parte hartu ostean, Los Angelesen bizi dira. Dix Steele hegazkin pilotu aritu zen gatazkan, eta bere lagun Mel Terris aberaskumearen etxean bizi da, osabak hilero bidaltzen dion dirua dela medio. Dixek, ustez, fikzio kriminalean dihardu, liburu bat idazten. Emakumeak gorrotatzen ditu, eta, bakardadean hondoraturik, ezin du bere sen hiltzailea baretu. Lagun min Brub Nicolai, berriz, polizia da, eta hiriko emakumeen erailketak ikertzen ari da.

## Erreferentziak

* ↑ «'Noir' feminista» Berria 2020-03-01 CC BY-SA 4.0 lizentziapean.

## Kanpo estekak

* Datuak: Q17022104
# In The Name Of The Father (abestia)

In The Name Of The Father (euskaraz Aitaren Izenean) Bono eta Gavin Friday irlandar abeslarien abesti bat da. 1993ko izen bereko In The Name Of The Father filmaren soinu bandarako sortu zuten, gaitzat Ipar Irlandako gatazka duelarik.

## Ikus gainera

* In the Name of the Father: 1993ko Jim Sheridan irlandar zinema zuzendariaren filma.

## Kanpo estekak

* In The Name Of The Father abestiaren bideoklipa ikusgai eta entzungai (Ingelesez)
* Datuak: Q12259571
# In Utero

In Utero 1993ko irailean kaleratutako Nirvana grunge musika taldearen hirugarren eta azken estudio albuma da.
Nevermind bigarren diskoaren ondoren, taldeak sustraietara itzuli nahi zuen soinu zikinagoaren bidez. Kurt Cobainek bazekien Nirvanak punk eta indie zaleak galdu ahalko zituela lortutako arrakasta itzela zela eta. Horretarako, Steve Albini hartu zuten ekoizle, errespetu handiko "grabaketa-injeniaria". Azkenean, diskoa esperimentalagoa, punkagoa, eta zikinagoa izan arren, taldeak arrakasta komertziala ere erdietsi zuen, "Heart-Shaped Box", "Rape Me", edo "All Apologies" gisako kanteei esker.

## Kantuen zerrenda

* "Serve the Servants" – 3:34
* "Scentless Apprentice" – 3:47
* "Heart-Shaped Box" – 4:39
* "Rape Me" – 2:49
* "Frances Farmer Will Have Her Revenge On Seattle" – 4:07
* "Dumb" – 2:29
* "Very Ape" – 1:55
* "Milk It" – 3:52
* "Pennyroyal Tea" – 3:36
* "Radio Friendly Unit Shifter" – 4:49
* "Tourette's" – 1:33
* "All Apologies" – 3:50

## Kanpo estekak

* Datuak: Q222001
# In This World

In This World 2002ko Michael Winterbottom ingeles zinema zuzendariaren dokudrama da.

## Sinopsia

Oharra: Atal honek istorio osoa edo amaiera argitzen du.
Enayatullah eta Jamal Afganistan eta Pakistan bereizten dituen mugaldeko Shamshatoo eremuan bizi diren bi errefuxiatu afganiar dira. Lehenaren osabak Londreserako bidaia ordainduko die eta bertan honen lehengusu bat zain izango dute.

## Aktoreak

* Jamal Udin Torabi
* Enayatullah
* Nabil Elouahabi

## Erreferentziak

* ↑ www.sansebastianfestival.com

## Kanpo estekak

* Datuak: Q1458594
# In Zeiten des abnehmenden Lichts

In Zeiten des abnehmenden Lichts 2017ko Matti Geschonneck alemaniar zinema zuzendariaren film dramatikoa da, Eugen Rugeren izen bereko eleberrian oinarrituta.

## Sinopsia

Oharra: Atal honek istorio osoa edo amaiera argitzen du.
Ekialdeko Berlinen dago girotuta istorioa. 1989. urtea da. Wilhelm Powileitek 90 urte bete ditu, eta festa bat egin diote senitartekoek eta lagunek. Nazien garaian erbesteratua, militante komunista izana da bizi guztian. Ez du oso gogo onez hartuko festa, kezkaz ikusten baitu erregimen komunistaren egoera.

## Aktoreak

* Bruno Ganz: Wilhelm Powileit
* Sylvester Groth: Kurt Umnitzer
* Hildegard Schmahl: Charlotte Powileit
* Yevgeniya Dodina: Irina Umnitzer
* Alexander Fehling: Alexander "Sascha" Umnitzer
* Gabriela Maria Schmeide: Lisbeth
* Angela Winkler: Stine Spier
* Natalia Belitski: Melitta
* Stephan Grossmann: Harry Zenk
* Nina Antonova: Nadeshda Iwanowna
* Inka Friedrich: Vera
* Thorsten Merten: Tabbert

## Erreferentziak

* ↑ «In Zeiten des abnehmenden Lichts» Berria 2018-06-02 CC BY-SA 4.0 lizentziapean.

## Kanpo estekak

* Datuak: Q28776060
# In a Lonely Place

In A Lonely Place (euskaraz: «Leku bakarti batean») 1950eko Nicholas Ray estatubatuar zinema zuzendariaren film noirra da, Dorothy B. Hughesen 1947ko izen bereko eleberrian oinarrituta.

## Sinopsia

Oharra: Atal honek istorio osoa edo amaiera argitzen du.
Bi gizon protagonistak Europan izandako bi soldadu dira. Gerran parte hartu ostean, Los Angelesen bizi dira. Dix Steele hegazkin pilotu aritu zen gatazkan, eta bere lagun Mel Terris aberaskumearen etxean bizi da, osabak hilero bidaltzen dion dirua dela medio. Dixek, ustez, fikzio kriminalean dihardu, liburu bat idazten. Emakumeak gorrotatzen ditu, eta, bakardadean hondoraturik, ezin du bere sen hiltzailea baretu. Lagun min Brub Nicolai, berriz, polizia da, eta hiriko emakumeen erailketak ikertzen ari da.

## Aktoreak

* Humphrey Bogart: Dixon Steele
* Gloria Grahame: Laurel Gray
* Frank Lovejoy: Det. Sgt. Brub Nicolai
* Carl Benton Reid: Captain Lochner
* Art Smith: Mel Lippman
* Martha Stewart: Mildred Atkinson
* Jeff Donnell: Sylvia Nicolai
* Robert Warwick: Charlie Waterman
* Morris Ankrum: Lloyd Barnes
* William Ching: Ted Barton
* Steven Geray: Paul, Headwaiter
* Hadda Brooks: Singer

## Erreferentziak

* ↑ «'Noir' feminista» Berria 2020-03-01 CC BY-SA 4.0 lizentziapean.

## Kanpo estekak

* Datuak: Q1305455
* Multimedia: In a Lonely Place / Q1305455
# Joseba Zorrilla

Joseba Mirena Zorrilla Ibáñez (Balmaseda, 1967ko uztailaren 14a - ) bizkaitar politikaria da. Familia abertzalekoa izanik, EAJn eta EGIn gazte zela afiliatu zen.
Zuzenbidean lizentziatu zen Deustuko Unibertsitatean, eta, ondoren, lan-munduan sartu zen, Euskal Autonomia Erkidegoko Justizia Administrazioko funtzionario gisa. 1995ean jaioterriko zinegotzi hautatu zuten eta, harrezkero, politika munduan aritu da.
* Datuak: Q14131904
* Multimedia: Joseba Zorrilla / Q14131904